Trikolora egreto

La Trikolora egreto aŭ trikolora egretardeoOrnitologia taksonomio (), iam konata en Nordameriko kiel la Luiziana ardeo, estas malgranda birdospecio de la familio de ardeedoj.

 Taksonomio 
Laŭ AviListAviList v2025, konsultita la 23-an de dec. 2025, jen ĉi-sube la listo de la akceptitaj taksonoj por tiu specio, kaj ties Esperantaj nomoj:

Pelecaniformes - pelikanoformaj
Ardeidae - ardeedoj
Egretta Forster, T, 1817 - egretardeo
Egretta tricolor (Müller, PLS, 1776) - trikolora egretardeo
Egretta tricolor ruficollis Gosse, PH, 1847
Egretta tricolor tricolor (Müller, PLS, 1776)

 Disvastiĝo 
Ĝi estas specio de birdoj el la golfaj ŝtatoj de Usono kaj norda Meksiko suden tra Centrameriko kaj Karibio al centra Brazilo kaj Peruo en ambaŭ oceanaj marbordoj amerikaj. Estas iome da postreprodukta disiĝo al tre fora nordo de la nestuma teritorio. Temas pri migranta birdospecio.

La reprodukta habitato de la Trikolora egreto estas subtropikaj marĉoj, mangrovejoj kaj lagunoj. Ĝi ĉeestas marbordajn teritoriojn

 Aspekto 
eta|maldekstra|Plenkreskulo montrante la tri kolorojn.
Tiu specio estas 56 al 76 cm longa, kaj havas enverguron de 96 cm. La iome pli granda masklo pezas 415 g averaĝe, dum la ino averaĝas 334 g. Ĝi estas mezgranda, longkrura, longkola ardeo kun longa pinteca flaveca aŭ grizeca beko kun nigra akra pinto. La relative mallongaj kruroj kaj piedoj estas malhelaj ĉu grizaj aŭ flavecaj kaj rozkoloriĝas por la reprodukta sezono. Ankaŭ la beko kolorŝanĝas tiam al blua.

Plenkreskuloj havas bluecgrizajn kapon, kolon, dorson kaj suproflugilojn, kun blanka vertikala bendo laŭlonge de la antaŭa kolo. Ankaŭ la ventro kaj la subflugiloj estas blankaj. La suba makzelo estas pli flaveca kaj ĉefe la bridoj ĝis la ĉirkaŭokulo (la irisoj estas pli oranĝecaj kun pli ruĝaj bordoj) estas tre flavaj al flavoranĝaj. Ankaŭ la komenco de la blanka kolbendo estas flaveca al sablokolora. Tio estas la tri koloroj (griza, blanka kaj flava) kio estas tialo por la kaj komuna nomo kaj por la latina scienca nomo. En reprodukta plumaro, ili havas longajn bluecajn fadenecajn plumojn en la kapo kaj en la kolo, kaj pli sablokolorajn en la dorso. Ambaŭ seksoj estas similaj.

Tiu specio flugas, kiel plej ardeoj, havante falditan kolon kaj etendajn iome pendantajn krurojn.

Ĝi estas silentema, sed elsendas nazecan kaj raŭkan voĉon por ekflugo.

 Kutimaro kaj ekologio 
Temas pri specio tre solema dumtage, sed dumnokte ripozas komunume en komunaj ripozejoj kun samspecianoj aŭ aliaj ardeoj. Ĉe manĝareoj ĝi estas teritoriema kaj forpelas energie entrudulojn, ĉu samspecianoj aŭ ne. Kiel ĉe multaj ardespecioj, ankaŭ tiu ĉi dediĉas multan tempon al plumaranĝado.

Ili povas vivi ĝis 17 jarojn.

 Manĝo 
La Trikolora egreto gvatas sian predon en neprofunda akvo aŭ pli profunda akvo (ĝis la ventro), ofte kurante dume. Ili manĝas fiŝojn, krustulojn, reptiliojn, kaj insektojn. Tiu specio povas uzi la teknikon de la ombrelmanĝo, same kiel la Nigra egreto.

 Reproduktado 
La reprodukta habitato de la Trikolora egreto estas subtropikaj marĉoj. Ili nestumas en kolonioj, ofte kun aliaj ardeoj, kutime sur platformoj el bastonetoj en arboj aŭ arbustoj. La masklo ekkonstruas la neston je 2 aŭ 3 metroj supergrunde. La ino finkonstruas el bastonetoj kovritaj el herbo kaj folioj. En ĉiu ovaro la ino demetas 3–4 bluecajn ovojn tipe. Ambaŭ gepatroj kovas laŭvice dum tri semajnoj. Dum pliaj 35 tagoj la gepatroj nutras la idojn per regurgitado.

 Bildaro 

 Referencoj 

 Literaturo 
  Kriterioj kial tiu specio estas Malplej Zorgiga.
 Detala priskribo En la franca
 Hilty, Birds of Venezuela ISBN 0-7136-6418-5
 "National Geographic" Field Guide to the Birds of North America ISBN 0-7922-6877-6
 Stiles kaj Skutch, A guide to the birds of Costa Rica ISBN 0-8014-9600-4
 National Geographic Society: Field Guide to Birds of North America. 3. Aufl. Washington D.C. 1999, ISBN 0-7922-7451-2.
 David Sibley: The North American Bird Guide. Pica Press, London 2000, ISBN 1-873403-98-4.

 Eksteraj ligiloj 

 Tricolored Heron, Trikolora egreto - Egretta tricolor - USGS Patuxent Birdidentigejo
 Tricolored Heron, Trikolora egreto, Speciinformaro - Laboratorio Cornell de Ornitologio
 Tricolored Heron, Trikolora egreto, Informaro kaj fotoj - Suddakotaj Birdoj kaj Birdumo
 Kampogvidilo ĉe Flickr
 Tricolored Heron, Trikolora egreto, Birdosono 

Kategorio:Ardeoj
Kategorio:Ardeedoj
Kategorio:Pelikanoformaj
Kategorio:Birdoj de Ameriko
Kategorio:Birdoj de Panamo
Kategorio:Birdoj de Kolombio
Kategorio:Birdoj de Ekvadoro
Kategorio:Birdoj de Peruo
Kategorio:Birdoj de Venezuelo